עולם האפלה

"עולם האפלה" (מאנגלית: "World of Darkness", לפעמים מקוצר ל-WoD) הוא שמם של שלושה יקומים בדיוניים נפרדים אך קשורים, שנוצרו כדי לספק רקע ("עולם מערכה") למשחקי תפקידים עם תמה של אימה על טבעית. זהו גם שמם של שניים מתוך מספר משחקי התפקידים בהם נהוג להשתמש ביקומים אלו.
היקום הבדיוני הראשון, המכונה רשמית "עולם אפלה אחד" ("One World Of Darkness"), נוצר על ידי מעצב המשחקים מארק ריין-האגן כרקע למשחק "ערפד: נשף המסכות" ("Vampire: The Masquerade") שיצא לאור בשנת 1991. מאז נכתבו עוד משחקים רבים לעולם זה.
היקום השני, שכונה במקור "עולם האפלה החדש" ("New World of Darkness"), נוצר בשנת 2004 על ידי ריין-האגן ושותפיו בחברת ההוצאה וייט וולף, אותה יסד ריין-האגן, בהשראת היקום הראשון וכחידושו. בשנת 2016 שינתה חברת וייט וולף את שם הכותר מ"עולם האפלה החדש" ל-"קורות האפלה" ("Chronicles of Darkness"), והחלה בתהליך הוצאת מהדורה שנייה למשחקי "עולם האפלה החדש" תחת כותר זה.
שני היקומים משמשים רקע למספר משחקי תפקידים עם תמות של אימה ומסתורין אשר חולקים את שיטת ה"סטוריטלינג" ("the storytelling system") של חברת וייט וולף. גם "תיאטרון עין הנפש" ("Mind's Eye Theatre"), משחק תפקידים חי המבוסס על המשחק השולחני "ערפד: נשף המסכות" של החברה משתמש ביקום זה כרקע.
היקום השלישי, "עולם האפלה של מונטה קוק", נוצר בשנת 2007 על ידי מוֹנטֵה קוּק, מעצב משחקי תפקידים אמריקאי ידוע, בהתבסס על שני היקומים הקודמים וכולל רק משחק אחד שחולק את שמו עם היקום. גם משחק זה יצא לאור בחברת וייט וולף.
בשלושת עולמות המערכה, ההיסטוריה והגאוגרפיה דומות למדי לאלו של כדור הארץ. ההבדל המהותי נעוץ בכך שקיימות חברות סודיות של ישויות על-טבעיות ויצורים מיתולוגיים, שמסתירות את קיומן מאוכלוסיית בני האנוש. מעבר לכך, העולמות הדמיוניים מתוארים בצורה עגמומית ואפלה, הפער בין בעלי הכוח לחסרי הכוח מודגש, ושחיתות, הן מוסדית והן מוסרית, נפוצה.

עולם האפלה של מונטה קוק

באוגוסט 2007 חברת ווייט וולף פרסמה בכרך אחד את "עולם האפלה של מונטה קוק". משחק זה הוא פירוש חדש לעולם האפלה, ונכתב ונערך על ידי מעצב המשחקים המעורך מונטה קוק. הוא פורסם כמשחק התפקידים האחרון של קוק, לפני שיעבור לכתוב סיפורת (מאז חזר קוק לכתוב משחקי תפקידים). עולם המערכה זה גם הוא יקום בדיוני בו כדור הארץ חווה אסון בקנה מידה עולמי מידיהם של דמויות פולשות ממימד אחר. האסון התרחש זמן מה לפני תקופת הזמן של המשחק, פרק זמן שבמהלכו בני האדם הצליחו לגרום לפולשים לסגת חזרה למימדם. מאז האסון, מספר יצורים על טבעיים הופיעו בעולם, חלקם בטעות, וחלקם נוצרו בכוונה תחילה על ידי הדמויות הפולשות כדי להחליש את האנושות לפני פלישה נוספת.
משחק זה הוא כותר ועולם מערכה בפני עצמו, אף על פי שהוא חולק שם ומספר מאפיינים (לדוגמה, הקיום של ערפדים, קוסמים ואנשי זאב) עם שני העולמות האחרים.

עולם האפלה בתרבות הפופולרית

עולם האפלה השפיע על מספר יצירות מסוגת האימה והמסתורין, שחלקן גם השתמשו ביקום זה כעולם מערכה.

סדרת טלוויזיה

בשנת 1996 שודרה תוכנית טלוויזיה בשם "Kindred: the embraced" ברשת פוקס המבוססת על "ערפד: נשף המסכות". מספר שינויים נעשו לעולם המערכה כדי להפוך אותו לפשוט וידידותי יותר לצופי טלוויזיה שאינם מכירים את המשחק. תוכנית זו בוטלה לאחר שמונה פרקים.

משחקי מחשב

נוצרו מספר משחקי מחשב המשתמשים בעולם האפלה כרקע. המפורסם והמוצלח ביניהם הוא "Vampire: the Masquerade- Bloodlines", שיצא לאור בשנת 2004. המשחק כונה על ידי מספר ממבקריו "יצירת מופת פגומה", בעיקר בשל ריבוי בעיות טכניות ובאגים במשחק. הניו יורק טיימס כינה אותו "מבריק אך לא גמור" ונכתב על הדיאלוג במשחק שהוא "אינטליגנטי ללא מאמץ". עלילת המשחק מתרחשת בלוס-אנג'לס בתחילת שנות האלפיים, וסובבת סביב הגעתו של "הסרקופג האנקרני", סרקופג עתיק של מלך מסופוטמי שהתגלה באנקרה, למוזיאון להיסטוריה של הטבע של לוס אנג'לס. קהילת הערפדים בעיר חוששת ומקווה כי בפנים מסתתר ערפד עתיק ורב עוצמה, כאשר חלק מאוכלוסיית הערפדים של העיר גורסת כי פתיחת הסרקופג תביא את יום הדין, בעוד אחרים שואפים לפתוח אותו כדי לגזול ממנו את כוחו. לכן הקבוצות השונות נאבקות על שליטה בסרקופג ובתכולתו. המשחק, כמו רוב מוצרי הכותר, עושה שימוש רב באדריכלות גותית, אופנת פאנק ותמות של מאבק פוליטי וקשירות קשר. במרץ 2019 הודיע חברת פראדוקס (המחזיקה בזכויות להפיק מחומר המקור משחק מחשב) שהיא מתכננת להוציא משחק המשך שיקרא Vampire: the Masquerade- bloodlines 2 עם צוות הכותבים המקורי של המשחק הראשון. תאריך השחרור המתכונן של המשחק או מרץ 2020.
בשנת 2000 יצא המשחק "Vampire: the Masquerade- Redemption". משחק זה התפרסם בעיקר בגלל שישם הגרפיקה המתקדמת לתקופתו ואימץ סגנון וויזואלי המרשים. המשחק עוקב אחר סיפור חייו של ערפד מהמאה ה-12 ועד המאה ה-20, ומתרחש במספר ערים באירופה ואמריקה, ביניהן פראג, וינה, לונדון וניו יורק.